title: 2014/792/EC: Решение на Комисията от 13 ноември 2014 година относно Системата за ранно предупреждение, която трябва да се използва от разпоредителите с бюджетни кредити на Комисията и от изпълнителните агенции

text:
               14.11.2014

               BG

               Официален вестник на Европейския съюз

               L 329/68

         РЕШЕНИЕ НА КОМИСИЯТА
   от 13 ноември 2014 година
   относно Системата за ранно предупреждение, която трябва да се използва от разпоредителите с бюджетни кредити на Комисията и от изпълнителните агенции

      (2014/792/EC)

   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (1), и по-специално член 56, параграф 1 от него,
   като взе предвид Регламент (ЕО) № 215/2008 на Съвета от 18 февруари 2008 г. относно Финансовия регламент, приложим за 10-ия Европейски фонд за развитие (2), и по-специално член 17 от него,
   като взе предвид Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 (3), и по-специално член 7, параграф 6 и член 11 от него,
   като има предвид, че:

               (1)

               Комисията, която отговаря за изпълнението на общия бюджет на Европейския съюз и на всички други средства, управлявани от Съюза, при надлежно спазване на принципа на добро финансово управление, посочен в членове 30–33 от Регламент (ЕС, Евратом) № 966/2012, има задължение да се бори с измамите и всички други незаконни дейности, засягащи финансовите интереси на Съюза. За да се гарантира, че разпоредителите с бюджетни кредити на Комисията и на изпълнителните агенции са информирани в пълна степен за заплахите за финансовите интереси на Съюза, е необходимо да бъдат определени вътрешни правила в допълнение към Решение C(2014) 2784 на Комисията (4).

               (2)

               С цел борба с измамите и защита на финансовите интереси на Съюза Комисията използва централната база данни за отстраняванията (ЦБДО), посочена в член 108 от Регламент (ЕС, Евратом) № 966/2012 и Регламент (ЕО, Евратом) № 1302/2008 на Комисията от 17 декември 2008 г. относно централната база данни за отстраняванията (5), и Системата за ранно предупреждение (СРП), посочена в Решение 2008/969/ЕО, Евратом от 16 декември 2008 г. относно Системата за ранно предупреждение за ползване от разпоредителите с бюджетни средства на Комисията и на изпълнителните агенции (6). В очакване на приемането от законодателния орган на предложението относно изменението на Финансовия регламент (7) е необходимо да се гарантира, че СРП продължава да бъде ефективна.

               (3)

               През преходния период целта на СРП следва да се запази по същество. Системата следва да обезпечи в рамките на Комисията и на нейните изпълнителни агенции разпространението на информация с ограничен достъп посредством регистриране на предупреждения в СРП във връзка с лицата, които могат да представляват заплаха за финансовите интереси и репутацията на Съюза или за които и да е други средства, управлявани от Съюза.

               (4)

               Като се има предвид, че директорите на изпълнителните агенции имат статут на оправомощени разпоредители с бюджетни кредити на Комисията за изпълнението на бюджетните кредити за оперативни разходи, те следва да разполагат с достъп до СРП по същия начин като службите на Комисията за управлението на бюджетните кредити за административни и за оперативни разходи.

               (5)

               Като се има предвид, че ръководителите на делегациите на Съюза, действащи като вторично оправомощени разпоредители с бюджетни кредити на Комисията в съответствие с член 56, параграф 2 от Регламент (ЕС, Евратом) № 966/2012, имат статут на оправомощени разпоредители с бюджетни кредити на Комисията за изпълнението на бюджетните кредити за оперативни разходи, те следва да разполагат с достъп до СРП по същия начин като службите на Комисията за управлението на бюджетните кредити за административни и за оперативни разходи.

               (6)

               По силата на член 7, параграф 6 от Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета Европейската служба за борба с измамите (OLAF) има задължението да предоставя незабавно на съответните служби на Комисията информация за текущи разследвания, когато те показват, че може да е целесъобразно да бъдат предприети предпазни административни мерки за защита на финансовите интереси на Съюза. По силата на член 11 от Регламент (ЕС, Евратом) № 883/2013 тя има също задължението след приключването на разследване да изготви доклад и да отправи препоръки, в които се посочват, когато това е уместно, всички действия, които трябва да бъдат предприети, и по-специално действията, които трябва да предприемат институциите. За да може отговорният разпоредител с бюджетни кредити да поиска предупреждение, е необходимо да се определи каква информация OLAF трябва да предоставя на Комисията.

               (7)

               OLAF следва да разполага с достъп до СРП за осъществяването на регулаторните си задачи по разследване и за провеждането на разузнавателните си дейности и на дейностите си по предотвратяване на измами, упражнявани съгласно Регламент (ЕС, Евратом) № 883/2013.

               (8)

               Поради съображения за опростяване функционирането на СРП следва да бъде опростено, броят на категориите предупреждения следва да бъде намален, техният обхват следва да бъде разяснен и наименованието на предупрежденията следва да се разбира от само себе си.

               (9)

               Предупрежденията за проверка, основани на предоставената от OLAF информация, следва да бъдат предлагани от отговорния разпоредител с бюджетни кредити след консултации с Генерална дирекция „Бюджет“ и с Правната служба в тясно сътрудничество с OLAF.

               (10)

               Предупрежденията за отстраняване следва да бъдат предлагани на Комисията от отговорния разпоредител с бюджетни кредити и следва да бъдат оценявани централизирано от Генерална дирекция „Бюджет“ и от Правната служба, когато това е целесъобразно. Когато тези предупреждения за отстраняване са предложени въз основа на информация, предоставена от OLAF, те следва да бъдат оценявани в тясно сътрудничество с OLAF. Същата процедура следва да се прилага, когато отговорният разпоредител с бюджетни кредити възнамерява да предприеме каквото и да е действие, което може да се отрази неблагоприятно върху правата на засегнатото лице.

               (11)

               Отговорният разпоредител с бюджетни кредити следва да взема решения за последиците, необходими, за да бъдат защитени финансовите интереси на Съюза, в тясно сътрудничество с OLAF и следва да уведомява OLAF за тези решения.

               (12)

               Отговорният разпоредител с бюджетни кредити следва да отговаря за отправянето на искания за въвеждане, промяна, заличаване или подновяване на предупреждения. За да се запази подходяща степен на контрол, такива искания следва да бъдат отправяни на йерархичното равнище, посочено в Решение C(2014) 2784 на Комисията.

               (13)

               Счетоводителят следва да осигури подходящи технически мерки за ефективно прилагане на СРП чрез централната счетоводна система на Комисията.

               (14)

               Подробна информация за нарежданията за събиране на вземания и за запорите ще бъде предоставяна на всички служби на Комисията и на изпълнителните агенции чрез централната счетоводна система на Комисията. Предупрежденията W3a (запор) и W4 (нареждане за събиране на вземания), предвидени в Решение 2008/969/ЕО, Евратом, следва да бъдат спрени от употреба. Тази информация сама по себе си не оправдава винаги използването на предупреждение. Тя налага извършването на анализ на всички специфични обстоятелства, свързани със случая, от страна на отговорния разпоредител с бюджетни кредити, за да се реши дали е необходимо предупреждение.

               (15)

               В Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (8) се предвижда, че при обработката на лични данни от Комисията трябва да се спазват законовите изисквания за обработка и изискванията, свързани с предаването на данни, определени в същия регламент, както и че тази обработка подлежи на предварителна проверка от Европейския надзорен орган по защита на данните след уведомление от длъжностното лице за защита на данните от Комисията.

               (16)

               Разпоредбите за защита на данните следва да определят правата на лицата, чиито данни са въведени или могат да бъдат въведени в СРП.

               (17)

               За определени права за защита на данните се прилагат изключенията, посочени в член 20 от Регламент (ЕО) № 45/2001, които трябва да бъдат анализирани за всеки отделен случай и прилагани временно. Службата, която отговаря за исканията за въвеждане, промяна, включително корекция, или заличаване на съответната информация, следва да вземе решение за прилагането на тези изключения.

               (18)

               На лицето, по отношение на което може да бъде въведено предупреждение за отстраняване, следва да бъде предоставена възможност да изрази своето становище в писмен вид, преди да бъде отправено искането за регистриране в СРП на предупреждението по отношение на това лице. Същата възможност следва да бъде предоставяна, когато отговорният разпоредител с бюджетни кредити възнамерява да предприеме каквото и да е действие, което може да се отрази неблагоприятно на правата на засегнатото лице.

               (19)

               По изключение тази възможност следва да бъде отложена с цел запазване на поверителността на разследването или на националното съдебно производство, ако са налице необорими законови основания.

               (20)

               Решение 2008/969/ЕО, Евратом следва да продължи да се прилага до 1 юли 2015 г., доколкото е необходимо да се гарантира спазването на регламентите на Съвета относно ограничителните мерки, взети на основание на член 215 от Договора за функционирането на Европейския съюз (ДФЕС), докато системата за счетоводна отчетност на базата на текущо начисляване (ABAC) вземе предвид информацията, съдържаща се в съответната база данни на службата, която отговаря за инструментите в областта на външната политика. Това се извършва под формата на регистриране на предупреждение W5b, посочено в Решение 2008/969/ЕО, Евратом.

               (21)

               Решение 2008/969/ЕО, Евратом следва да продължи да се прилага по отношение на предупрежденията W3a и W4 до 1 юли 2015 г., които дотогава следва да бъдат приравнени към предупреждения за проверка за прилагането на раздел 4 от настоящото решение.

               (22)

               Изпълнението на настоящото решение налага извършването на редовна оценка на функционирането на СРП и на нейния ефективен принос за защитата на финансовите интереси на Съюза,

         РЕШИ:
   РАЗДЕЛ 1

      ОБЩИ РАЗПОРЕДБИ

   Член 1
   Предмет, обхват и цел
   1.   С настоящото решение се създава Система за ранно предупреждение (СРП), която трябва да се използва от разпоредителите с бюджетни кредити на Комисията и на изпълнителните агенции, когато те изпълняват общия бюджет на Европейския съюз и всички други средства, управлявани от Съюза.
   2.   СРП подпомага защитата на финансовите интереси на Съюза и опазването на имиджа на Съюза, борбата с измамите и доброто финансово управление.
   3.   СРП има следните цели:

               а)

               да уведомява чрез регистриране на предупреждения отговорните разпоредители с бюджетни кредити на Комисията и на изпълнителните агенции, че дадено лице може да представлява заплаха за финансовите интереси и имиджа на Съюза или за които и да е други средства, управлявани от Съюза; и

               б)

               да позволи на отговорния разпоредител с бюджетни кредити да прави проверки или да предприема подходящи мерки, включително мерките, посочени в раздел 4, въз основа на предупреждения.

         4.   Информацията допринася да се гарантира следното:

               а)

               предотвратяването на рискове посредством проверка въз основа на ранна информация за лице, за което има съмнение или констатации, свързани с което и да е от следните действия:

                           —

                           съществена грешка или нередност;

                           —

                           нарушение при упражняване на професионалната дейност;

                           —

                           сериозно нарушение на договор; или

                           —

                           измама, корупция или всяка незаконна дейност в ущърб на финансовите интереси на Съюза, посочена в член 141 от Делегиран регламент (ЕС) № 1268/2012 (9);

               б)

               отстраняването на лице по силата на член 106, параграф 1 и член 109, параграф 1 от Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (Финансовия регламент).

         Член 2
   Определения
   За целите на настоящото решение се прилагат следните определения:

               а)

               „счетоводител“ означава счетоводителя на Комисията или подчинения служител, на когото счетоводителят е делегирал определени задачи съгласно член 69 от Регламент (ЕС, Евратом) № 966/2012;

               б)

               „отговорен разпоредител с бюджетни кредити“ означава оправомощения разпоредител с бюджетни кредити на Комисията по смисъла на член 65 от Регламент (ЕС, Евратом) № 966/2012, който в съответствие с вътрешните правила отговаря за изпълнението на общия бюджет на Европейския съюз (наричан по-нататък „бюджетът“), включително директорите на изпълнителните агенции, вторично оправомощените разпоредители с бюджетни кредити по смисъла на член 65 от посочения регламент, изпълняващи функциите на директор, и ръководителите на делегациите на Съюза, действащи като вторично оправомощени разпоредители с бюджетни кредити на Комисията в съответствие с член 56, параграф 2 от посочения регламент;

               в)

               „субект на данни“ означава физическо лице, чиято самоличност може да бъде установена, посочено в Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни;

               г)

               „констатации“ означава установени факти, открити по време на изпълнението на правно задължение или регистрирани в контекста на одитите или разследванията, проведени от Сметната палата, Европейската служба за борба с измамите (OLAF) и Службата за вътрешен одит (IAS), или всякакъв друг одит или проверка, извършени на отговорност на отговорния разпоредител с бюджетни кредити;

               д)

               „правно задължение“ означава задължение, поето от Комисията по силата на дялове V–VIII от част 1 и по силата на част 2 от Регламент (ЕС, Евратом) № 966/2012;

               е)

               „лице“ означава всяко физическо или юридическо лице или всяко сдружение, което няма правосубектност, изброени по-долу:

                           —

                           получател съгласно определението в член 2, буква и) от Регламент (ЕС, Евратом) № 966/2012;

                           —

                           кандидат или оферент;

                           —

                           заявител на безвъзмездни средства;

                           —

                           участник в конкурс с награди;

                           —

                           платен външен експерт съгласно член 204 от Регламент (ЕС, Евратом) № 966/2012;

                           —

                           лице с правомощия за представителство, вземане на решения или контрол спрямо друго юридическо лице съгласно член 106, параграф 1, букви б) и д) от Регламент (ЕС, Евратом) № 966/2012;

               ж)

               „нарушение при упражняване на професионалната дейност“ означава нарушение на законови или подзаконови разпоредби или на етични стандарти на професията, която лицето практикува, както и всяко неправомерно поведение, което оказва влияние върху професионалното доверие в лицето;

               з)

               „подизпълнител“ означава икономически оператор, предложен от кандидат, оферент или изпълнител с цел да изпълни част от поръчка, като възлагащият орган не поема пряко правно задължение към него;

               и)

               „съществена грешка или нередност“ означава съществена грешка или нередност съгласно определението в член 166, параграф 2 от Делегиран регламент (ЕС) № 1268/2012;

               й)

               „лице за контакт за предупреждението“ означава лицето в отговорната за искането служба, което отговаря за досието, свързано с предупреждението, до заличаването на предупреждението.

         Член 3
   Функциониране на СРП
   1.   Счетоводителят осигурява подходящи технически мерки за ефективното функциониране на СРП и за нейното наблюдение.
   Счетоводителят въвежда, променя, подновява или заличава предупреждения в СРП, поискани от отговорния разпоредител с бюджетни кредити.
   2.   Счетоводителят приема мерки за изпълнение във връзка с техническите аспекти и определя свързаните с тези мерки процедури, включително в областта на сигурността.
   Той уведомява службите на Комисията и изпълнителните агенции за тези мерки.
   Член 4
   Правомощия и процедура за отправяне на искане, за промяна, за подновяване или за заличаване на предупреждение
   1.   Отговорният разпоредител с бюджетни кредити е единственият, който може да поиска регистриране, промяна, подновяване или заличаване на предупреждение.
   2.   Отговорният разпоредител с бюджетни кредити отправя искането за регистрация, промяна, подновяване или заличаване на предупреждение до счетоводителя. За тази цел отговорният разпоредител с бюджетни кредити използва формуляра в приложението към настоящото решение.
   3.   Посоченото в член 8 лице за контакт за предупреждението се уверява, че са изпълнени изискванията по членове 11 и 12, преди да изпрати искането на счетоводителя.
   Член 5
   Достъп до СРП
   Службите на Комисията и изпълнителните агенции разполагат с пряк достъп до информацията, която се съдържа в СРП, посредством централната счетоводна система на Комисията.
   Службите на Комисията или изпълнителните агенции, които отговарят за местна система, могат да използват тази централна счетоводна система за достъп до информацията, съхранявана в СРП, ако е гарантирана съвместимостта на данните между местната система и централната счетоводна система.
   Член 6
   Използване на СРП
   Информацията, съхранявана в СРП, може да бъде използвана само с цел изпълнение на бюджета или на които и да е други средства, управлявани от Съюза. Това не засяга информацията, която се съдържа в централната база данни за отстраняванията (ЦБДО) по член 1, параграфи 2 и 3 от Регламент (ЕО, Евратом) № 1302/2008 (10).
   OLAF може да използва информацията, която се съдържа в СРП и в ЦБДО, за своите разследвания по силата на Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от OLAF, и за отмяна на Регламент (ЕО) № 1073/1999 (Регламентът за OLAF), както и за дейности по предотвратяване на измами, включително за анализ на риска.
   Член 7
   Кога се прави справка в СРП
   Отговорният разпоредител с бюджетни кредити проверява дали в СРП има предупреждение за дадено лице на следните етапи:

               а)

               преди да бъде поето индивидуално бюджетно задължение;

               б)

               преди да бъде поето глобално бюджетно задължение, ако лицето е известно на този етап;

               в)

               в случай на временни бюджетни задължения — преди поемането на правното задължение, пораждащо право на последващи плащания, освен ако е свързано с плащания за персонала и с възстановяването на пътни разходи за участие в срещи и конкурси;

               г)

               в случай на възлагане на обществени поръчки или процедури за отпускане на безвъзмездни средства, конкурси с награди и покани за изразяване на интерес — най-късно преди решението за възлагане, за отпускане или за присъждане;

               д)

               в случай на процедури за възлагане на обществени поръчки, ако възлагащият орган ограничава броя на кандидатите, поканени да представят оферта — преди да приключи подборът на кандидатите;

               е)

               преди всяко плащане, освен ако е свързано с плащания за персонала и с възстановяването на пътни разходи за участие в срещи и конкурси.

         Член 8
   Лице за контакт за предупреждението
   Лицето за контакт за предупреждението:

               а)

               изготвя искането за регистриране на предупреждение;

               б)

               изпраща на счетоводителя искането и всяка друга информация, свързана с предупреждението;

               в)

               предоставя информацията, която позволява на другите отговорни разпоредители с бюджетни кредити да правят проверки или да вземат решение за последиците, посочени в раздел 4.

         РАЗДЕЛ 2

      ИНФОРМАЦИЯ, КОЯТО СЕ ВЪВЕЖДА В СРП

   Член 9
   Категории предупреждения
   1.   Предупрежденията в СРП се разделят на следните две категории:

               а)

               „предупреждения за проверка“, когато дадено лице е заподозряно или за него са направени констатации за измама, корупция или каквито и да е незаконни дейности, засягащи финансовите интереси на Съюза и посочени в член 141 от Делегиран регламент (ЕС) № 1268/2012, за съществени грешки или нередност, за нарушение при упражняване на професионалната дейност или за сериозно нарушение на договор;

               б)

               „предупреждения за отстраняване“, когато дадено лице е отстранено в съответствие с основанията за отстраняване, предвидени в член 106, параграф 1 и член 109, параграф 1 от Регламент (ЕС, Евратом) № 966/2012.

         2.   По отношение на дадено лице могат да бъдат въведени различни предупреждения, регистрирани по различни причини.
   Член 10
   Информация, която се съдържа в предупрежденията в СРП
   Предупрежденията в СРП съдържат следната информация:

               а)

               идентификацията на лицето;

               б)

               вида на предупреждението;

               в)

               срока на предупреждението;

               г)

               основанията, поради които лицето представлява заплаха за финансовите интереси и имиджа на Съюза или за които и да е други средства, управлявани от Съюза;

               д)

               информацията във връзка със състезателната процедура;

               е)

               името на отговорния разпоредител с бюджетни кредити;

               ж)

               името на лицето за контакт за предупреждението по член 8 от настоящото решение.

         Член 11
   Предупреждения за проверка
   1.   Отговорният разпоредител с бюджетни кредити може да поиска предупреждение за проверка, когато е изпълнено някое от следните условия:

               а)

               OLAF е уведомила отговорния разпоредител с бюджетни кредити в съответствие с Регламент (ЕС, Евратом) № 883/2013, когато разследванията ѝ показват, че може да е целесъобразно да се предприемат мерки за защита на финансовите интереси на Съюза;

               б)

               Европейската сметна палата е изпратила на Комисията информация или IAS е изпратила на отговорния разпоредител с бюджетни кредити информация, според която е налице измама, корупция или каквато и да е друга незаконна дейност, засягаща финансовите интереси на Съюза, посочена в член 141 от Делегиран регламент (ЕС) № 1268/2012, съществени грешки или нередност, нарушение при упражняване на професионалната дейност или сериозно нарушение на договор във връзка с дадено лице;

               в)

               отговорният разпоредител с бюджетни кредити е извършил проверка, одит или контрол, които сочат наличие на измама, корупция или каквато и да е друга незаконна дейност, засягаща финансовите интереси на Съюза, посочена в член 141 от Делегиран регламент (ЕС) № 1268/2012, или съществени грешки, нередност, нарушение при упражняване на професионалната дейност или сериозно нарушение на договор във връзка с дадено лице, или е получил информация за такава проверка или такъв одит или контрол.

         2.   Срокът на предупреждението за проверка е максимум една година. Предупреждението за проверка се заличава, когато бъде поискано предупреждение за отстраняване или когато вече няма необходимост от извършването на проверка.
   3.   В края на срока по параграф 2 предупреждението за проверка се заличава автоматично.
   4.   Отговорният разпоредител с бюджетни кредити може да поиска предупреждението за проверка да бъде подновено, когато OLAF го уведоми, че заключенията от разследванията по параграф 1 все още не са изготвени, но че разследванията оправдават запазването на предупреждението за проверка. Отговорният разпоредител с бюджетни кредити може също да поиска подновяване на предупреждението за проверка, когато продължават да са изпълнени условията, посочени в параграф 1, букви б) и в).
   5.   Отговорният разпоредител с бюджетни кредити посочва причините, поради които подновяването е необходимо за защитата на финансовите интереси и имиджа на Съюза.
   6.   Подновяването се разглежда като ново искане за предупреждение за проверка.
   Член 12
   Предупреждения за отстраняване
   1.   Отговорният разпоредител с бюджетни кредити отправя искане за предупреждение за отстраняване за случаите по член 106, параграф 1 или член 109, параграф 1 от Регламент (ЕС, Евратом) № 966/2012.
   2.   Предупреждението за отстраняване се заличава в края на срока на отстраняването.
   3.   Предупреждението за отстраняване се въвежда автоматично в ЦБДО от СРП.
   Член 13
   Информация, изпращана от OLAF
   Когато OLAF изпрати информация в съответствие с член 7, параграф 6 от Регламент (ЕС, Евратом) № 883/2013, за да окаже съдействие на отговорния разпоредител с бюджетни кредити при вземането на решение за предприемане на предпазни мерки за защита на финансовите интереси на Европейския съюз, или в съответствие с член 11 от Регламент (ЕС, Евратом) № 883/2013, тази информация трябва да съдържа:

               а)

               самоличността на лицето, за което се отнася информацията;

               б)

               обобщение на съответните факти и на установените по време на разследването рискове. Обобщението трябва да бъде достатъчно, за да може лицето да бъде изслушано ефективно съгласно член 16 от настоящото решение;

               в)

               всички препоръчани специални мерки за поверителност, по-специално в случаите, водещи до използване на мерки за разследване, които са от компетентността на национален съдебен орган или — в случая на външно разследване — от компетентността на национален орган в съответствие с националните разпоредби, приложими към разследванията.

         РАЗДЕЛ 3

      ПРОЦЕДУРНИ РАЗПОРЕДБИ ЗА РЕГИСТРИРАНЕТО НА ПРЕДУПРЕЖДЕНИЕ

   Член 14
   Предварителни консултации с централните служби във връзка с предупрежденията за проверка
   Преди да вземе решение да поиска регистриране на предупреждение за проверка въз основа на информацията, предоставена от OLAF в съответствие с член 7, параграф 6 и член 11 от Регламент (ЕС, Евратом) № 883/2013, отговорният разпоредител с бюджетни кредити се консултира с Генерална дирекция „Бюджет“ (централната финансова служба) и когато е уместно, с Правната служба, в тясно сътрудничество с OLAF в съответствие с Регламент (ЕС, Евратом) № 883/2013.
   Член 15
   Оценка на предупрежденията за отстраняване, извършвана от централните служби
   Преди да бъде поискано предупреждение за отстраняване за случаите по член 106, параграф 1, букви б), в) и д) и член 109, параграф 1 по предложение на отговорния разпоредител с бюджетни кредити и да бъде поискан подходящият срок за това предупреждение, Генерална дирекция „Бюджет“ и Правната служба извършват централизирана оценка. Когато предупреждението за отстраняване, предложено от отговорния разпоредител с бюджетни кредити, се основава на информация, предоставена от OLAF, тази оценка се прави в тясно сътрудничество с OLAF.
   Член 16
   Право на изслушване
   1.   При регистрирането на предупреждения се съблюдават следните правила:

               а)

               Когато отговорният разпоредител с бюджетни кредити възнамерява да поиска регистрирането на предупреждение за отстраняване или да предприеме каквото и да е действие, което може да се отрази неблагоприятно на правата на засегнатото лице, той първо предоставя на засегнатото лице възможност да изрази своето становище в писмен вид. Отговорният разпоредител с бюджетни кредити предоставя на лицето поне 14 календарни дни да направи това. Същевременно отговорният разпоредител с бюджетни кредити уведомява лицето, че ако не изпрати отговор, предупреждението ще бъде регистрирано.
               Когато е целесъобразно, отговорният разпоредител с бюджетни кредити предоставя на лицето възможност да изрази своето становище въз основа на информацията, предоставена от OLAF.

               б)

               Ако лицето представи коментари, които не променят преценката на отговорния разпоредител с бюджетни кредити, последният отправя искане до счетоводителя да задейства предупреждението.
               Ако лицето представи коментари, които по мнението на отговорния разпоредител с бюджетни кредити правят предупреждението непропорционално или ненужно, предупреждението не се задейства и лицето се уведомява за това.
               Счетоводителят изпраща на отговорния разпоредител с бюджетни кредити потвърждение за регистрацията на предупреждението в СРП, ако това е целесъобразно.

               в)

               Отговорният разпоредител с бюджетни кредити уведомява лицето за задействането на предупреждението и за неговия срок. При все това уведомяването не е необходимо, ако лицето не е отговорило на поканата да представи в писмен вид своите коментари.

         2.   Отговорният разпоредител с бюджетни кредити може да поиска регистриране на предупреждение за отстраняване за случаите, посочени в член 106, параграф 1, буква д) от Регламент (ЕС, Евратом) № 966/2012, в очакване на решението за срока на отстраняването, още преди да е дал възможност на лицето да изрази своето становище. Отговорният разпоредител с бюджетни кредити дава възможност на лицето да представи становището си за срока на отстраняването.
   3.   Отговорният разпоредител с бюджетни кредити може да поиска регистриране на предупреждение за отстраняване за положенията, посочени в член 106, параграф 1, буква а) от Регламент (ЕС, Евратом) № 966/2012, още преди да е дал възможност на лицето да изрази своето становище, ако разпоредителят разполага с официален документ, удостоверяващ положението. Отговорният разпоредител с бюджетни кредити уведомява лицето за регистрирането на предупреждението за отстраняване.
   4.   Отговорният разпоредител с бюджетни кредити може по изключение да отложи предоставянето на лицето на възможност да изрази писмено своето становище преди искането за регистриране на предупреждение за отстраняване или преди да предприеме каквото и да е действие, което може да се отрази неблагоприятно на правата на засегнатото лице, при условие че са налице необорими законови основания за запазване на поверителността на разследването или на националното съдебно производство, като при все това пристъпи към регистрирането на предупреждението.
   5.   Когато OLAF уведомява отговорния разпоредител с бюджетни кредити в съответствие с член 13, тя посочва дали трябва да бъде запазена поверителността на разследването или на националното съдебно производство и дали е необходимо да бъде отложено предоставянето на лицето на възможност да изрази своето становище.
   6.   На лицето се предоставя възможност да изрази становището си веднага след като основанията за защита на разследване или на национално съдебно производство престанат да съществуват.
   Член 17
   Защита на данните и права на субектите на данни
   1.   Отговорният разпоредител с бюджетни кредити уведомява субектите на данни, че данните, които се отнасят до тях, могат да бъдат включени в СРП, и за това на кого могат да бъдат съобщени тези данни. Тази обща информация се съобщава в писмен вид, по-специално в поканите за участие в търг, в поканите за представяне на предложения и в конкурсите с награди, а при липса на покани — преди възлагането на поръчки или отпускането на безвъзмездни средства.
   2.   Отговорният разпоредител с бюджетни кредити, който отправя искане за регистриране на предупреждение, отговаря за отношенията с лицето, чиито данни са въведени в СРП. Той отговаря на исканията на засегнато лице за поправяне на неточни или непълни лични данни и на всички други искания или въпроси на това лице.
   3.   Всяко лице може също да поиска писмено от счетоводителя информация за това дали е регистрирано в СРП.
   Счетоводителят предоставя тази информация, освен ако отговорният разпоредител с бюджетни кредити, при необходимост със съгласието на OLAF, реши, че се прилагат ограниченията, предвидени в член 20, параграф 1 от Регламент (ЕО) № 45/2001.
   4.   Заличените предупреждения са достъпни само за целите на одитите и на разследванията и не са видими за потребителите на СРП.
   При все това личните данни, които се съдържат в предупрежденията по отношение на физическите лица, остават достъпни за тези цели само за срок от пет години след заличаването на предупреждението.
   Член 18
   Преглед на предупреждението
   Ако лицето, за което е регистрирано предупреждение в СРП, представи нови елементи, доказващи, че основанията за регистриране вече не съществуват, отговорният разпоредител с бюджетни кредити отправя искане за заличаване на предупреждението.
   Лице, за което е регистрирано предупреждение за отстраняване в СРП, може да подаде жалба до омбудсмана и да поиска да бъде извършен съдебен контрол.
   РАЗДЕЛ 4

      ПОСЛЕДИЦИ ОТ ПРЕДУПРЕЖДЕНИЯТА

   Член 19
   Общи правила, уреждащи последиците
   1.   Отговорният разпоредител с бюджетни кредити изисква необходимата информация от лицето за контакт за предупреждението, за да може да прецени какви да бъдат последиците, посочени в настоящия раздел.
   2.   Когато въз основа на предоставената от OLAF информация отговорният разпоредител с бюджетни кредити поиска да бъде регистрирано предупреждение за проверка съгласно член 11, отговорният разпоредител с бюджетни кредити следва процедурата, предвидена в членове 14 и 15 от настоящото решение, и определя последиците в тясно сътрудничество с OLAF в съответствие с Регламент (ЕС, Евратом) № 883/2013.
   3.   При определянето на последиците отговорният разпоредител с бюджетни кредити взема под внимание следните критерии за всички предупреждения:

               а)

               рисковете за финансовите интереси и имиджа на Съюза;

               б)

               размера и срока на правното задължение;

               в)

               неотложността на изпълнението на правното задължение;

               г)

               естеството на фактите;

               д)

               сериозността на фактите; и

               е)

               възможните последици за изпълнението на правното задължение.

         По отношение на предупрежденията за отстраняване отговорният разпоредител с бюджетни кредити взема също под внимание естеството и сериозността на основанията за отстраняване и необходимостта да се осигури непрекъснатост на услугата.
   4.   Във всеки случай отговорният разпоредител с бюджетни кредити обосновава писмено своето решение за последиците.
   Член 20
   Последица от предупрежденията за проверка
   1.   В случай на процедури за възлагане на обществени поръчки или за отпускане на безвъзмездни средства или в случай на конкурси с награди проверката може да бъде, както следва:

               а)

               отговорният разпоредител с бюджетни кредити може да изиска допълнителни подкрепящи документи, посочени в процедурата за възлагане на обществена поръчка или за отпускане на безвъзмездни средства или в конкурса с награди;

               б)

               при процедура за отпускане на безвъзмездни средства — анализ на риска, свързан с предварителното финансиране.

         2.   В случай на правно задължение проверката може да бъде, както следва:

               а)

               проверка дали дейността съответства на правното задължение, включително дали са спазени сроковете и съдържанието на предоставените услуги или продукти;

               б)

               за съществуващите безвъзмездни средства — проверка на допустимостта на разходите преди извършване на плащане или извършване на одит или на проверки на място.

         Член 21
   Право на изслушване след предупреждение за проверка
   Процедурата, предвидена в член 15 от настоящото решение, и правото на изслушване по член 16 от настоящото решение се прилагат също, когато отговорният разпоредител с бюджетни кредити възнамерява, след предупреждение за проверка, да предприеме действие, което може да се отрази неблагоприятно на правата на засегнатото лице.
   Член 22
   Последици от предупрежденията за отстраняване за процедурите и правните задължения
   1.   В случай на процедури за възлагане на обществени поръчки или за отпускане на безвъзмездни средства или в случай на конкурси с награди отговорният разпоредител с бюджетни кредити не позволява на лице, по отношение на което е въведено предупреждение за отстраняване, да участва в процедури за възлагане на обществени поръчки или за отпускане на безвъзмездни средства, освен ако са изпълнени условията, посочени в член 106, параграф 2 от Регламент (ЕС, Евратом) № 966/2012, когато лицето се намира в монополно положение.
   2.   В случай на съществуващи правни задължения отговорният разпоредител с бюджетни кредити определя последиците, включително която и да е от следните последици:

               а)

               да продължи изпълнението на договора или отпускането на безвъзмездните средства и да бъдат извършени всички необходими проверки;

               б)

               да бъде спрян срокът за плащане в съответствие с член 92, параграф 2 от Регламент (ЕС, Евратом) № 966/2012;

               в)

               да бъдат спрени плащанията в съответствие с член 208 от Делегиран регламент (ЕС) № 1268/2012;

               г)

               да бъде спряно изпълнението на договора или отпускането на безвъзмездните средства в съответствие с член 116 и член 135, параграф 5 от Регламент (ЕС, Евратом) № 966/2012;

               д)

               да бъде прекратено правното задължение, ако разпоредбата за правното задължение предвижда прекратяване въз основа на информацията, поради която е регистрирано предупреждението.

         3.   Ако лицето е подизпълнител, отговорният разпоредител с бюджетни кредити изисква от оферента, кандидата или изпълнителя да смени подизпълнителя.
   Член 23
   Последици от предупрежденията за отстраняване за бюджетните операции
   1.   В случай на предупреждение за отстраняване, когато е целесъобразно, отговорният разпоредител с бюджетни кредити потвърждава в счетоводната система, че плащането следва да бъде извършено въпреки наличието на предупреждение.
   2.   Когато бъде регистрирано предупреждение за отстраняване, не се поема индивидуално бюджетно задължение, не се регистрира индивидуално правно задължение в бюджетните сметки въз основа на глобално задължение и не се поема правно задължение въз основа на временно задължение, с изключение на случаите, в които лицето е в монополно положение при условията, предвидени в член 106, параграф 2 от Регламент (ЕС, Евратом) № 966/2012.
   РАЗДЕЛ 5

      ЗАКЛЮЧИТЕЛНИ РАЗПОРЕДБИ

   Член 24
   Отмяна
   Решение 2008/969/ЕО, Евратом относно Системата за ранно предупреждение за ползване от разпоредителите с бюджетни средства на Комисията и на изпълнителните агенции се отменя.
   Член 25
   Преходни разпоредби
   1.   Предупрежденията за отстраняване, регистрирани по силата на Решение 2008/969/ЕО, Евратом, остават активни до края на своя срок в съответствие с посоченото решение.
   2.   Предупрежденията W1, W2 и W3b, регистрирани по силата на Решение 2008/969/ЕО, Евратом, се считат за предупреждения за проверка съгласно настоящото решение.
   3.   Предупрежденията W3a и W4 продължават да бъдат регистрирани до 1 юли 2015 г. при условията, предвидени в Решение 2008/969/ЕО, Евратом. За целите на прилагането на раздел 4 от настоящото решение предупрежденията W3a и W4 се считат за предупреждения за проверка съгласно настоящото решение. Решение 2008/969/ЕО, Евратом продължава да се прилага за предупрежденията W5b до 1 юли 2015 г.
   Член 26
   Публикуване
   Настоящото решение се публикува в Официален вестник на Европейския съюз.

      Съставено в Брюксел на 13 ноември 2014 година.

            За Комисията

         Кристалина ГЕОРГИЕВА

            Заместник-председател

      (1)  ОВ L 298, 26.10.2012 г., стр. 1.

      (2)  ОВ L 78, 19.3.2008 г., стр. 1.

      (3)  ОВ L 248, 18.9.2013 г., стр. 1.

      (4)  Решение C(2014) 2784 на Комисията от 30 април 2014 г. относно вътрешните правила за изпълнението на общия бюджет на Европейския съюз (раздел „Европейска комисия“) на вниманието на службите на Комисията.

      (5)  ОВ L 344, 20.12.2008 г., стр. 12.

      (6)  ОВ L 344, 20.12.2008 г., стр. 125.

      (7)  COM(2014) 358 от 18.6.2014 г.

      (8)  ОВ L 8, 12.1.2001 г., стр. 1.

      (9)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).

      (10)  Регламент (ЕО, Евратом) № 1302/2008 на Комисията от 17 декември 2008 г. относно централната база данни за отстраняванията (ОВ L 344, 20.12.2008 г., стр. 12).

      ПРИЛОЖЕНИЕ

         СТАНДАРТЕН ФОРМУЛЯР

         Искане за въвеждане на данни в Системата за ранно предупреждение (СРП) или в централната база данни за отстраняванията (ЦБДО), за тяхната промяна или за тяхното заличаване, отправяно от отговорния разпоредител с бюджетни кредити до счетоводителя

         NB: едно искане за всяко предупреждение

      Относно: Искане за [регистриране/заличаване/промяна] на предупреждение в [СРП/ЦБДО]
      Име на служителя:
      Име на лицето за контакт за предупреждението:
      Искане за

                  ☐

                  регистриране на предупреждение

                  ☐

                  заличаване на предупреждението (1), чието въвеждане е поискано с бележка Ares [xx] от [дата]

                  ☐

                  промяна на предупреждението (2) (включително подновяване на съществуваща регистрация), чието въвеждане е поискано с бележка Ares [xx] от [дата]

            във връзка със следното лице:
      Име (когато лицето е физическо лице — фамилно и собствено име) на лицето:
      Правна форма (ако лицето е правен субект):
      Фамилно и собствено име на лицето(ата) с правомощия за представителство на юридическото лице:
      Адрес (ако лицето е юридическо лице — адрес на седалището му): ул./№/пощенски код/населено място/държава

         Информация, свързана с формуляра за правните субекти (ФПС):

                  ☐

                  Този субект вече съществува във ФПС със следния(те) код(ове): 6

                  ☐

                  Искането за валидиране на този субект във ФПС вече е отправено.

            Прилагам разпечатания екран от ABAC за отправеното искане, което има следния код (обикновено започва с „ABC“): Приложен е подкрепящ документ за валидирането на искането.

                  ☐

                  Искането се отнася до субект, който не съществува във ФПС и за който е получена информация от изпълнителен орган или субект по силата на член 108, параграфи 2 и 3 от Финансовия регламент (приложена към формуляра).

                  1)

                  Моля да бъде въведено следното предупреждение:

                              ☐

                                 Предупреждение за проверка по следните причини:

                              Ако се изисква, да се посочи консултацията с ГД „Бюджет“ и ако е целесъобразно, с Правната служба (ПС):

                              ☐

                                 Отстраняване по силата на Финансовия регламент (ФР)

                                          ☐

                                             Член 106, параграф 1, буква а) от ФР

                                          ☐

                                             Член 106, параграф 1, буква б) от ФР

                                    Посочете съда, постановил решението със сила на пресъдено нещо:
                              Дата на решението със сила на пресъдено нещо: ДД/ММ/ГГГГ

                              Референтни данни за оценката на ПС и на ГД „Бюджет“:
                              Референтни данни за състезателната процедура:

                              ☐

                                 Член 106, параграф 1, буква в) от ФР

                              Референтни данни за оценката на ПС и на ГД „Бюджет“:
                              Референтни данни за състезателната процедура:

                              ☐

                                 Член 106, параграф 1, буква г) от ФР

                              Референтни данни за състезателната процедура:

                              ☐

                                 Член 106, параграф 1, буква д) от ФР

                              Референтни данни за оценката на ПС и на ГД „Бюджет“:
                              Референтни данни за състезателната процедура:
                              Посочете съда, постановил решението със сила на пресъдено нещо:
                              Дата на решението със сила на пресъдено нещо: ДД/ММ/ГГГГ

                  ☐

                  Член 106, параграф 1, буква е) от ФР (санкции по член 109, параграф 1 от ФР)
                  Референтни данни за оценката на ПС и на ГД „Бюджет“:
                  Референтни данни за състезателната процедура и за решението на ОРБК и дата:

                  2)

                  Описание на мотивите за искането за предупреждение
                   (3)
                  :

                  3)

                  Срок на регистрацията
                   (4)
                  :

            Удостоверявам, че предоставената информация е установена и съобщена в съответствие с Регламент (ЕО) № 45/2001 на Европейския парламент и на Съвета относно защитата на личните данни.

         [Подпис на лицето, оправомощено да иска въвеждане, заличаване или промяна на предупреждението]

      Копие:

         (1)  Да не се попълват точки 1–4.

         (2)  Попълват се всички точки, а не само тази, до която се отнася искането за промяна.

         (3)  Когато не може да бъде дадено описание поради изисквания за поверителност, да се посочи „не се оповестява“.

         (4)  Срокът на отстраняването по силата на член 106, параграф 1, букви б), в), д) и е) от Финансовия регламент се определя от разпоредителя с бюджетни кредити по смисъла на член 2 от Решението относно Системата за ранно предупреждение. Срокът на отстраняването по силата на член 106, параграф 1, букви а) и г) от Финансовия регламент не може да превишава 5 години.


title: Решение (ЕС) 2015/470 на Европейския парламент и на Съвета от 11 март 2015 година за мобилизиране на средства от Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина и доброто финансово управление (заявление EGF/2013/011 BE/Saint-Gobain Sekurit от Белгия)

text:
               20.3.2015

               BG

               Официален вестник на Европейския съюз

               L 76/56

         РЕШЕНИЕ (ЕС) 2015/470 НА ЕВРОПЕЙСКИЯ ПАРЛАМЕНТ И НА СЪВЕТА
   от 11 март 2015 година
   за мобилизиране на средства от Европейския фонд за приспособяване към глобализацията в съответствие с точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина и доброто финансово управление (заявление EGF/2013/011 BE/Saint-Gobain Sekurit от Белгия)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (1), и по-специално член 12, параграф 3 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 13 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден с цел да предоставя допълнителна подкрепа на работниците, съкратени в резултат на големи структурни промени в моделите на световната търговия вследствие на глобализацията, и да подпомага тяхното повторно интегриране на пазара на труда.

               (2)

               Както е посочено в член 12 от Регламент (ЕС, Евратом) № 1311/2013 на Съвета за определяне на многогодишната финансова рамка за годините 2014—2020 (3), ЕФПГ не може да надхвърля максималния годишен размер от 150 милиона евро (по цени от 2011 г.).

               (3)

               На 19 декември 2013 г. Белгия подаде заявление за мобилизиране на средства по линия на ЕФПГ във връзка със съкращения в предприятието Saint-Gobain Sekurit Benelux SA, като заявлението беше допълвано с информация до 4 юли 2014 г. Заявлението отговаря на изискванията за определяне на финансовото участие, установени в член 10 от Регламент (ЕО) № 1927/2006. Поради това Комисията предлага да бъдат мобилизирани средства в размер на 1 339 928 EUR.

               (4)

               С оглед на гореизложеното следва да бъдат мобилизирани средства от ЕФПГ за предоставяне на финансово участие по заявлението от Белгия,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2015 година се мобилизират средства от Европейския фонд за приспособяване към глобализацията за предоставянето на 1 339 928 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 11 март 2015 година.

            За Европейския парламент

            Председател

         M. SCHULZ

            За Съвета

            Председател

         Z. KALNIŅA-LUKAŠEVICA

      (1)  ОВ L 406, 30.12.2006 г., стр. 1.

      (2)  ОВ C 373, 20.12.2013 г., стр. 1.

      (3)  ОВ L 347, 20.12.2013 г., стр. 884.


title: Решение на Съвета от 19 ноември 1990 година за сключване на Споразумението за създаване на Европейската банка за възстановяване и развитие

text:
               11/ 06

               BG

               Официален вестник на Европейския съюз

               119

         31990D0674

               L 372/1

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 19 ноември 1990 година
   за сключване на Споразумението за създаване на Европейската банка за възстановяване и развитие
   (90/674/ЕИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност, и по-специално член 235 от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че народите от Централна и Източна Европа имат тесни исторически връзки с народите на Общността; като има предвид, че тези връзки напоследък бяха укрепени със споразумения за сътрудничество и търговия;
   като има предвид, че народите от Централна и Източна Европа започнаха да прилагат основополагащите принципи на демокрацията и плурализма, да съблюдават върховенството на закона и да зачитат правата на човека; като има предвид, че тези държави имат волята да осъществят реформи, за да преминат към пазарна икономика;
   като има предвид, че икономическите реформи ще спомогнат за динамичното развитие на икономическите отношения между тези държави и Общността; като има предвид, че тази еволюция ще спомогне за хармоничното развитие на икономическите дейности на цялата територия на Общността;
   като има предвид, че преходът към пазарна икономика ще изисква значителни инвестиции, основно в частния сектор, но също и в публичния сектор; като има предвид, че създаването на специална банка би могло да спомогне за осигуряване на финансирането на тези инвестиции;
   като има предвид, че четиридесет държави, както и Европейската икономическа общност и Европейската инвестиционна банка заявиха своето намерение да станат членове на Европейската банка за възстановяване и развитие, която ще бъде европейска по същност и международна по акционери; като има предвид, че за тази цел те изготвиха учредително споразумение;
   като има предвид, че сключването на това споразумение от Европейската икономическа общност е необходимо за осъществяването на целите на Общността в областта на външнотърговските връзки; като има предвид, че за приемане на настоящото решение Договорът не предвижда други правомощия освен тези, посочени в член 235,
   РЕШИ:
   Член 1
   Споразумението за създаване на Европейска банка за възстановяване и развитие се одобрява от името на Европейската икономическа общност.
   Текстът на споразумението е приложен към настоящото решение.
   Член 2
   Управителят и заместник-управителят на банката, които представляват Общността по силата на член 23, параграф 1 от споразумението, се назначават от Комисията.
   Член 3
   1.   Комисията посочва, от името на Общността, институцията, която ще бъде депозитар по смисъла на член 34, параграф 1 от учредителното споразумение.
   2.   Комисията е официалната инстанция, с която банката може да общува съгласно член 34, параграф 2 от учредителното споразумение.
   Член 4
   Председателят на Съвета депозира, от името на Общността, инструмента за одобряване, предвиден в член 61 от учредителното споразумение.
   Член 5
   Настоящото решение се публикува в Официален вестник на Европейските общности
       (2).

      Съставено в Брюксел на 19 ноември 1990 година.

            За Съвета

            Председател

         G. CARLI

      (1)  ОВ С 284, 12.11.1990 г.

      (2)  Датата на влизане в сила на споразумението ще бъде публикувана в Официален вестник на Европейските общности от генералния секретариат на Съвета.


title: 2014/735/ЕС: Решение на Съвета от 9 октомври 2014 година относно позицията, която да бъде заета от името на Европейския съюз в рамките на Съвета за стабилизиране и асоцииране, създаден по силата на Споразумението за стабилизиране и асоцииране между Европейските общности и техните държави членки от една страна и Република Черна гора от друга страна, във връзка със замяната на Протокол 3 към посоченото споразумение относно определението на понятието „продукти с произход“ и методите на административно сътрудничество с нов протокол, в който по отношение на правилата за произход се прави препратка към Регионалната конвенция за паневросредиземноморските преференциални правила за произход

text:
               23.10.2014

               BG

               Официален вестник на Европейския съюз

               L 304/97

         РЕШЕНИЕ НА СЪВЕТА
   от 9 октомври 2014 година
   относно позицията, която да бъде заета от името на Европейския съюз в рамките на Съвета за стабилизиране и асоцииране, създаден по силата на Споразумението за стабилизиране и асоцииране между Европейските общности и техните държави членки от една страна и Република Черна гора от друга страна, във връзка със замяната на Протокол 3 към посоченото споразумение относно определението на понятието „продукти с произход“ и методите на административно сътрудничество с нов протокол, в който по отношение на правилата за произход се прави препратка към Регионалната конвенция за паневросредиземноморските преференциални правила за произход

      (2014/735/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Протокол 3 към Споразумението за стабилизиране и асоцииране между Европейските общности и техните държави членки от една страна и Република Черна гора от друга страна (1) („споразумението“) се отнася до определението на понятието „стоки с произход“ и методите на административно сътрудничество („Протокол 3“).

               (2)

               В Регионалната конвенция за паневросредиземноморските преференциални правила за произход (2) („конвенцията“) се определят разпоредби относно произхода на стоките, които се търгуват по силата на съответните споразумения, сключени между договарящите страни. В съответствие с Програмата от Солун, приета от Европейския съвет през юни 2003 г., Черна гора и другите участници в процеса на стабилизиране и асоцииране в страните от Западните Балкани бяха поканени да се присъединят към системата на паневропейската диагонална кумулация на произход. Те бяха поканени да се присъединят към конвенцията с решение на Евро-средиземноморската министерска конференция, проведена през октомври 2007 г.

               (3)

               Съюзът и Черна гора подписаха конвенцията на 15 юни 2011 г.

               (4)

               Съюзът и Черна гора депозираха своите документи за приемане при депозитаря на конвенцията съответно на 26 март 2012 г. и на 2 юли 2012 г. В резултат на това и съгласно член 10, параграф 3 от конвенцията тя влезе в сила за Съюза на 1 май 2012 г., а за Черна гора — на 1 септември 2012 г.

               (5)

               В член 6 от конвенцията се предвижда всяка договаряща страна да вземе подходящи мерки, за да гарантира нейното ефективно прилагане. С оглед на това Съветът за стабилизиране и асоцииране, създаден по силата на споразумението, следва да приеме решение за замяна на Протокол 3 с нов протокол, в който по отношение на правилата за произход се прави препратка към конвенцията.

               (6)

               Поради това позицията на Съюза в рамките на Съвета за стабилизиране и асоцииране следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде заета от името на Европейския съюз в рамките на Съвета за стабилизиране и асоцииране, създаден по силата на Споразумението за асоцииране между Европейските общности и техните държави членки от една страна и Република Черна гора от друга страна, във връзка със замяната на Протокол 3 относно определението на понятието „продукти с произход“ и методите на административно сътрудничество към посоченото споразумение с нов протокол, в който по отношение на правилата за произход се прави препратка към Регионалната конвенция за паневросредиземноморските преференциални правила за произход, се основава на приложения към настоящото решение проект на решение на Съвета за стабилизиране и асоцииране.
   Представителите на Съюза в Съвета за стабилизиране и асоцииране могат да одобряват незначителни промени в проекта на решение на Съвета за стабилизиране и асоцииране, без да е необходимо допълнително решение на Съвета.
   Член 2
   Решението на Съвета за стабилизиране и асоцииране се публикува в Официален вестник на Европейския съюз.
   Член 3
   Настоящото решение влиза в сила в деня на приемането му.

      Съставено в Люксембург на 9 октомври 2014 година.

            За Съвета

            Председател

         A. ALFANO

      (1)  ОВ L 108, 29.4.2010 г., стр. 3.

      (2)  ОВ L 54, 26.2.2013 г., стр. 4.

      ПРОЕКТ НА
      РЕШЕНИЕ № НА СЪВЕТА ЗА СТАБИЛИЗИРАНЕ И АСОЦИИРАНЕ ЕС—ЧЕРНА ГОРА
      от
      за замяна на Протокол 3 към Споразумението за стабилизиране и асоцииране между Европейските общности и техните държави членки от една страна и Република Черна гора от друга страна относно определяне на понятието „продукти с произход“ и методите на административно сътрудничество
      СЪВЕТЪТ ЗА СТАБИЛИЗИРАНЕ И АСОЦИИРАНЕ ЕС—ЧЕРНА ГОРА,
      като взе предвид подписаното на 15 октомври 2007 г. в Люксембург Споразумение за стабилизиране и асоцииране между Европейските общности и техните държави членки от една страна и Република Черна гора от друга страна (1), и по-специално член 44 от него,
      Като взе предвид Протокол 3 към Споразумението за стабилизиране и асоцииране между Европейските общности и техните държави членки от една страна и Република Черна гора от друга страна относно определението на понятието „продукти с произход“ и методите на административно сътрудничество,
      като има предвид, че:

                  (1)

                  Член 44 от Споразумението за стабилизиране и асоцииране между Европейските общности и техните държави членки от една страна и Република Черна гора от друга страна („споразумението“) се отнася до Протокол 3 относно определяне на понятието „продукти с произход“ и методите на административно сътрудничество („Протокол 3“), в който се определят правилата за произход и се предвижда кумулация на произход между Съюза, Турция, Черна гора и всички държави или територии, участващи в процеса на стабилизиране и асоцииране на Съюза.

                  (2)

                  В член 39 от Протокол 3 се посочва, че предвиденият в член 119 от споразумението Съвет за стабилизиране и асоцииране може да вземе решение за изменение на разпоредбите на посочения протокол.

                  (3)

                  Целта на Регионалната конвенция за паневросредиземноморските преференциални правила за произход (2) („конвенцията“) е да замени протоколите относно правилата за произход, които са в сила между държавите от паневросредиземноморския регион, с единен правен акт. В съответствие с Програмата от Солун, приета от Европейския съвет през юни 2003 г., Черна гора и другите участници в процеса на стабилизиране и асоцииране в страните от Западните Балкани бяха поканени да се присъединят към системата на паневропейската диагонална кумулация на произход. Те бяха поканени да се присъединят към конвенцията с решение на Евро-средиземноморската министерска конференция, проведена през октомври 2007 г.

                  (4)

                  Съюзът и Черна гора подписаха конвенцията на 15 юни 2011 г.

                  (5)

                  Съюзът и Черна гора депозираха своите документи за приемане при депозитаря на конвенцията съответно на 26 март 2012 г. и на 2 юли 2012 г. В резултат на това и съгласно член 10, параграф 3 от конвенцията тя влезе в сила за Съюза на 1 май 2012 г., а за Черна гора — на 1 септември 2012 г.

                  (6)

                  Когато преходът към конвенцията не се извършва едновременно за всички договарящи страни в рамките на зоната на кумулация, това не бива да води до положение, което е по-неблагоприятно от предишното положение съгласно Протокол 3.

                  (7)

                  Поради това Протокол 3 следва да бъде заменен с нов протокол така, че да съдържа препратка към конвенцията,

            ПРИЕ НАСТОЯЩОТО РЕШЕНИЕ:
      Член 1
      Протокол 3 към Споразумението за стабилизиране и асоцииране между Европейските общности и техните държави членки от една страна и Република Черна гора от друга страна относно определението на понятието „продукти с произход“ и методите на административно сътрудничество се заменя с текста на приложението към настоящото решение.
      Член 2
      Настоящото решение влиза в сила в деня на приемането му
      То се прилага от 1 септември 2014 г.

         Съставено в

               За Съвета за стабилизиране и асоцииране

               Председател

         (1)  ОВ L 108, 29.4.2010 г., стр. 3.

         (2)  ОВ L 54, 26.2.2013 г., стр. 4.

         ПРИЛОЖЕНИЕ
         Протокол 3
         относно определението на понятието „продукти с произход“ и методите на административно сътрудничество
         Член 1
         Приложими правила за произход
         За целите на изпълнението на настоящото споразумение се прилагат допълнение I и съответните разпоредби от допълнение II към Регионалната конвенция за паневросредиземноморските преференциални правила за произход (1) („конвенцията“).
         Всички препратки към „съответното споразумение“ в допълнение I и в съответните разпоредби от допълнение II към конвенцията се тълкуват като препратки към настоящото споразумение.
         Член 2
         Уреждане на спорове
         При възникване на спорове във връзка с процедурите за проверка по член 32 от допълнение I към конвенцията, които не могат да бъдат уредени между митническите органи, изискващи проверката, и митническите органи, отговорни за провеждането ѝ, тези спорове се отнасят до Съвета за стабилизиране и асоцииране.
         Във всички случаи уреждането на спорове между вносителя и митническите органи на държавата вносител се извършва съгласно законодателството на тази държава.
         Член 3
         Изменения на протокола
         Съветът за стабилизиране и асоцииране може да реши да измени разпоредбите на настоящия протокол.
         Член 4
         Оттегляне от Конвенцията
         1.   Ако Европейският съюз или Черна гора изпрати писмено предизвестие до депозитаря на конвенцията относно намерението си да се оттегли от конвенцията съгласно член 9 от нея, Европейският съюз и Черна гора започват незабавно преговори по правилата за произход за целите на изпълнението на настоящото споразумение.
         2.   До влизането в сила на договорените нови правила за произход приложимите към момента на оттеглянето правила за произход, които се съдържат в допълнение I и, когато е уместно, в съответните разпоредби от допълнение II към конвенцията, продължават да се прилагат към настоящото споразумение. Независимо от това от момента на оттеглянето правилата за произход, които се съдържат в допълнение I и, когато е уместно, в съответните разпоредби от допълнение II към конвенцията, се тълкуват така, че да позволяват двустранна кумулация единствено между Европейския съюз и Черна гора.
         Член 5
         Преходни разпоредби — кумулация
         1.   Независимо от разпоредбите на член 3 от допълнение I към конвенцията правилата относно кумулацията, предвидени в членове 3 и 4 от Протокол 3 към настоящото споразумение, приети от Европейския съюз и Черна гора при сключването на споразумението (2), продължават да се прилагат между страните по настоящото споразумение до влизането в сила на конвенцията за всички договарящи страни по конвенцията, изброени в посочените членове.
         2.   Независимо от разпоредбите на член 16, параграф 5 и член 21, параграф 3 от допълнение I към конвенцията, когато кумулацията обхваща само държавите от ЕАСТ, Европейския съюз, Турция, Фарьорските острови и участниците в процеса на стабилизиране и асоцииране, доказателството за произход може да бъде сертификат за движение EUR.1 или декларация за произход.

            (1)  ОВ L 54, 26.2.2013 г., стр. 4.

            (2)  ОВ L 108, 29.4.2010 г., стр. 3.


title: Решение на Съвета от 15 ноември 2004 година за приключване на процедурата по консултации с Република Того съгласно член 96 от Споразумението от Котону

text:
Важна правна забележка

|

32004D0793

Официален вестник n° L 349 , 25/11/2004 стр. 0017 - 0022

		20041115Решение на Съветаот 15 ноември 2004 годиназа приключване на процедурата по консултации с Република Того съгласно член 96 от Споразумението от Котону(2004/793/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност,като взе предвид Споразумението за партньорство между държавите от АКТБ и ЕО, подписано в Котону на 23 юни 2000 г. ("Споразумението от Котону") [1], и по-специално член 96 от него,като взе предвид Вътрешното споразумение за мерките, които трябва да се предприемат, и процедурите, които следва да се спазват, за прилагането на Споразумението за партньорство между ЕО и държавите от АКТБ [2], и по-специално член 3 от него,като взе предвид предложението на Комисията,като има предвид, че:(1) Правителството на Република Того наруши правилата, определени от съществените елементи, посочени в член 9 от Споразумението от Котону.(2) На 14 април 2004 г., съгласно член 96 от гореспоменатото споразумение, започнаха консултации между държавите от АКТБ и Република Того, по време на които властите на Того поеха специфични задължения, насочени към отстраняване на проблемите, посочени от Европейския съюз, които трябва да се прилагат през период на интензивен диалог с продължителност три месеца.(3) При приключването на този период бяха предприети значителни инициативи по отношение на някои от задълженията, споменати по-горе, в резултат на което някои задължения бяха изпълнени. Независимо от това, остава да бъдат предприети няколко важни мерки, свързани със съществени елементи на Споразумението от Котону,РЕШИ:Член 1Прекратяват се консултациите, започнати с Република Того съгласно член 96, параграф 2, буква a) от Споразумението от Котону.Член 2Мерките, описани в проектописмото в приложението, се приемат като подходящи мерки по смисъла на член 96, параграф 2, буква в) от Споразумението от Котону.Член 3Отменя се решението от 14 декември 1998 г. относно адресиране на писмо на Съвета и на Комисията до правителството на Република Того.Член 4Настоящото решение влиза в сила в деня на приемането му. Решението се публикува в Официален вестник на Европейския съюз.Решението има действия за 24 месеца от приемането му от Съвета. Решението подлежи на редовен преглед най-малко на шест месеца.Съставено в Брюксел на 15 ноември 2004 година.За СъветаПредседателM. Van Der Hoeven[1] ОВ L 317, 15.12.2000 г., стр. 3.[2] ОВ L 317, 15.12.2000 г., стр. 376.--------------------------------------------------20041115ПРИЛОЖЕНИЕНА ВНИМАНИЕТО НА МИНИСТЪР-ПРЕДСЕДАТЕЛЯ И РЪКОВОДИТЕЛ НА ПРАВИТЕЛСТВОТО НА РЕПУБЛИКА ТОГОУважаеми господине,Европейският съюз придава голяма важност на разпоредбите на член 9 от Споразумението от Котону. Партньорството между държавите от АКТБ и ЕС се основава на зачитане на човешките права, демократичните принципи и правовия ред, които са съществени елементи на Споразумението и стоят в основата на нашите взаимоотношения.Европейският съюз е убеден, че политическата ситуация в Того е в застой и че отсъствието на демокрация и незачитането на човешките права и основни свободи представляват нарушение на съществените елементи, посочени в член 9 от гореспоменатото споразумение.С оглед на горепосочения член и политическата безизходица в Того Европейският съюз реши на 30 март 2004 г. да започне консултации съгласно член 96 от Споразумението с цел да се преразгледа основно ситуацията и да се намери разрешение, ако това е възможно.Тези консултации започнаха в Брюксел на 14 април 2004 г. Там бяха разгледани няколко основни въпроса и Вие имахте възможност да представите гледната точка и анализа на властите на Того относно възникналата ситуация. Европейският съюз със задоволство отбелязва, че Того пое определени задължения, посочени в приложението, и предложи положителни мерки за подобряване на климата на демокрация и правовия ред в страната.Бе постигнато съгласие да се проведе интензивен диалог по различни въпроси в Того за период от три месеца и ситуацията да бъде разгледана отново в края на този период.Бе проведен редовен и задълбочен диалог по списъка с мерки, които следва да бъдат предприети с оглед изпълнението на договорените задължения.Бяха предприети значителни мерки от страна на правителството на Того, а именно:- властите организираха срещи за обмяна на информация и мнения с префекти и полицията относно различни аспекти на човешките права и основните свободи. Властите разпространиха инструкции и окръжни писма, съдържащи съществуващите директиви и правила. Това доведе до някои положителни ефекти, потвърдени от опозицията,- властите инструктираха съдилищата да повдигнат обвинения срещу всички задържани лица, срещу които предварителните разследвания са приключили. Този призив за ускоряване на процедурите доведе до определянето на 214 дати за започване на съдебни производства, включително по отношение на дела на голям брой политически затворници. Правителството гарантира достъпа на адвокати до клиентите им по време на предварителните разпити. Приблизително 500 затворници бяха освободени през август или чрез намаляване на срока на присъдите, или поради освобождаване под гаранция,- достъпът до медиите, който досега бе запазен само за правителството и за управляващата партия извън периодите на избирателни кампании, бе предоставен в последните седмици и на опозиционните партии, въпреки че достъпът все още не е напълно балансиран,- правителството започна реформа на Националната комисия по човешки права и на Върховния орган за аудиовизия и комуникации,- на 24 август Националното събрание прие нов кодекс на пресата,- бе извършен анализ на съдебната система с помощта на Програмата на ООН за развитие (ПРООН),- правителството продължава усилията си за децентрализация и наскоро прие политическо писмо по този въпрос,- на 25 август бе проведена предварителна среща с традиционната опозиция с оглед установяването на национален диалог по организиран и прозрачен начин.Тези инициативи несъмнено подобриха спазването на човешките права и основните свободи във Вашата страна. Независимо от това, все още има значителен брой въпроси, които са повод за загриженост, особено по отношение на възстановяването на демокрацията.В тази връзка Европейският съюз е загрижен да бъдат предприети следните съществени мерки, които са свързани с изпълнението на задълженията, приложени по-долу:- осъществяване на националния диалог по организиран и прозрачен начин в съответствие със задължение 1.1,- в контекста на този диалог да се преразгледат изборните правила с оглед осигуряване на прозрачен и демократичен процес в съответствие със задължение 1.3,- установяване на правна рамка за финансиране на политическите партии в съответствие със задължение 1.4,- организиране на парламентарни и местни избори в съответствие със задължения 1.5 и 1.6,- продължаване на процеса на децентрализация в съответствие със задължение 1.7,- продължаване на процесите срещу политическите затворници, последвани от тяхното възможно освобождаване, както е предвидено в задължение 2.2,- преразглеждане на устава и правилата за работа на Националната комисия за човешки права и на Върховния орган за аудиовизия и комуникации в съответствие със задължения 2.5 и 3.6,- продължаване на реформата в правосъдната и съдебната система в съответствие с препоръките на изследването на ПРООН.Европейският съюз също придава голяма важност на продължаването и консолидирането на вече предприетите инициативи в контекста на задължения 1.2, 1.4, 2.1, 2.3, 2.4, 2.6, 3.2, 3.3, 3.4 и 3.5.Като продължение на консултациите и в светлината на поетите задълженията и на важните мерки, които предстои да бъдат предприети, бе решено да се приемат следните подходящи мерки по смисъла на член 96, параграф 2, буква в) от Споразумението от Котону:1. продължаване на изпълнението на проекти, финансирани от неизразходваните средства по шестия и седмия Европейски фонд за развитие (ЕФР), които отговарят на нуждите на населението и насърчават спазването на съществените елементи на Споразумението от Котону, а именно спазване на човешките права, на демократичните принципи и правовия ред. Националната програма за децентрализирано управление на проекти, свързани с околната среда, и на рамката от взаимни задължения по фондовете Стабекс 1990—1994 г. също следва да бъдат изпълнени;2. може да се предостави институционална подкрепа за осъществяване на мерките за изпълнение на поетите задължения по време на консултациите от неизразходваните средства по шестия и седмия ЕФР. В тази връзка Комисията, наред с други неща, ще приеме финансово решение за програмата за провеждане на четвърто преброяване на населението и домакинствата;3. разпределението на деветия ЕФР ще бъде извършено след като бъдат установени изборни правила, които осигуряват прозрачни и демократични избори, приемливи за всички партии, и бъде определена дата за провеждане на парламентарни избори. Това ще послужи като сигнал за програмирането на средствата;4. след като бъде извършено уведомяването за разпределение на средствата по деветия ЕФР, може да бъде предоставена помощ за подготовката на изборите, ако условията, предвидени в гореспоменатите изборни правила, се спазват,5. след провеждането на свободни и честни избори, ще се възстанови напълно сътрудничеството с Европейския съюз с прилагането на деветия ЕФР и на рамката от взаимни задължения по фондовете Стабекс 1995—1999 г.,6. предоставянето на помощи за регионални проекти ще се определя в зависимост от всеки конкретен случай,7. няма да бъдат засегнати хуманитарните операции, търговското сътрудничество и търговските преференции.Председателствата на Европейския съюз и на Европейската комисия ще извършват съвместни редовни прегледи на период от не повече от шест месеца.Европейският съюз ще продължи да наблюдава отблизо положението в Того. Европейският съюз ще продължи интензивен политически диалог с Вашето правителство за период от 24 месеца на наблюдение с оглед гарантиране на напредъка по пътя към демокрация и правовия ред, както и в преследване и обединяване на усилията на Вашето правителство в областта на човешките права и основни свободи.Ако изпълнението на поетите задължения от властите на Того бъде ускорено или забавено, Европейският съюз запазва правото си да предприеме подходящи мерки.Уважаеми господине, оставам с почит.Съставено в Брюксел на 15 ноември 2004 година.За КомисиятаЗа Съвета--------------------------------------------------20041115ПРИЛОЖЕНИЕ към ПРИЛОЖЕНИЕТОСПИСЪК ОТ ЗАДЪЛЖЕНИЯ, ПОЕТИ ОТ РЕПУБЛИКА ТОГОПравителството на Република Того пое следните задължения към Европейския съюз по време на консултациите съгласно член 96 от Споразумението от Котону.Задължение 1.1:Незабавно да се съобщи, че се гарантират напълно демократичните принципи и че е възстановен открития и заслужаващ доверие национален диалог с традиционната опозиция и гражданско общество по организиран и прозрачен начин.Задължение 1.2:Да се гарантира незабавно на всички политически партии свобода на действие без страх от мъчения, заплахи или цензура.Задължение 1.3:Да се преразгледат изборните правила въз основа на Рамковото споразумение от Ломе с оглед гарантирането на прозрачни и демократични избори, които са приемливи за всички партии, в следващите шест месеца.Задължение 1.4:Да се осигури на всички политически партии справедлив достъп до обществените медии и да се създаде система за публично финансиране на политическите партии.Задължение 1.5:Да се организират нови прозрачни парламентарни избори, като се осигури присъствието на международни наблюдатели по време на целия избирателен процес, колкото е възможно по-скоро, при спазване на задължение 1.3 по-горе.Задължение 1.6:Да се организират прозрачни местни избори, като се осигури присъствието на международни наблюдатели по време на всички етапи на избирателния процес, в рамките на не по-късно от 12 месеца.Задължение 1.7:Да се създадат необходими условия за демократично избрани общински събрания, които имат мандат и ресурси за установяване на ефективно и демократично легитимирано правителство в рамките на следващите 12 месеца.Задължение 2.1:Да се гарантира, че няма случаи на убийства без влезли в сила съдебни присъди, изтезания или други форми на нехуманно или унизително отношение в Того. Настоящото задължение включва и подходящо обучение на ръководителите на полицията и на съдебната система.Задължение 2.2:Да се освободят всички политически затворници, които очевидно са задържани поради политическите им убеждения и опозиция, критика на правителството или поради други причини, които не оправдават задържането им. Списъкът на затворниците, засегнати от тази мярка, ще бъде съставен в сътрудничество с една или повече неправителствени организации, които имат опит в тази област и които са приемливи за всички политически партии. Това задължение трябва да се изпълни в срок не по-късно от шест седмици.Задължение 2.3:Да се прехвърлят всички дела на лица, задържани под домашен арест или освободени под гаранция, на прокуратурата в срок не по-късно от три месеца, с цел делата да бъдат приведени в съответствие със закона.Задължение 2.4:Да се предостави на адвокати и хуманитарни организации/организации за човешки права, придружени от доктор по техен избор, свободен достъп до задържаните лица, независимо от мястото, в което се намират (затвор, жандармерия, полицейски участък и др.) с оглед потвърждаването на отсъствието на мъчения или друго нехуманно отношение преди края на консултациите.Задължение 2.5:Да се преразгледат устава и правилата за работа на Националната комисия за човешки права с оглед превръщането ѝ на практика в независима администрация в период не по-късно от девет месеца.Задължение 2.6:Да бъдат предприети юридически или дисциплинарни действия срещу известните подбудители на убийства без съдебни присъди, изтезания и други форми на нехуманно и унизително отношение. Това задължение също включва изменение на съответното законодателство и подзаконови актове, ако е необходимо.Задължение 2.7:Да се предприемат подходящи мерки (ще бъдат уточнени по-късно), които гарантират, че съдебната система действа безпристрастно и независимо от изпълнителната власт. Следва да бъде представено изследване, което да послужи за очертаване на план за действие, преди края на консултациите.Задължение 3.1:Да се преразгледа кодекса за пресата и комуникациите с цел съобразяването му с международните стандарти в срок не по-дълъг от шест месеца. Ние очакваме, най-вече, декриминализирането на нарушения като "клевета и опетняване на честта", които понастоящем са предвидени в кодекса за пресата.Задължение 3.2:Незабавно да се гарантира, че медиите, неправителствените организации и представителите на гражданското общество не са подложени на мъчения, цензура или заплахи.Задължение 3.3:Незабавно да се гарантира, че всички политически представители, представители на гражданското общество и обикновените граждани имат право на изразяване и мирно събиране на всички обществени места на територията на Того без страх от мъчения, цензура или заплахи.Задължение 3.4:Да се гарантира свободата на придвижване на всички представители на политическите партии и на представителите на гражданското общество в качеството им на граждани и като лица, упражняващи политически или представителни функции.Задължение 3.5:Преди края на консултациите следва да се гарантира, че всички граждани имат свободен достъп до информация, включително достъп до интернет страниците на опозиционните партии, неправителствените организации и др.Задължение 3.6:Да се преразгледат уставът и правилата за работа на Върховния орган за аудиовизия и комуникации в рамките на следващите шест месеца с оглед превръщането му в напълно независима администрация.Задължение 4.1:Да се представят доклади за напредъка на диалога и изпълнението на задълженията на властите на Европейския съюз на 1 юни и 1 юли 2004 г.Задължение 4.2:Да се изрази желанието на властите на Того да вземат участие в диалога и да улеснят мисиите на представителите на Комисията и на председателството в рамките на този диалог.--------------------------------------------------


title: Решение (ОВППС) 2016/208 на Съвета от 15 февруари 2016 година за изменение на Решение (ОВППС) 2015/260 за удължаване на мандата на специалния представител на Европейския съюз за правата на човека

text:
               16.2.2016

               BG

               Официален вестник на Европейския съюз

               L 39/47

         РЕШЕНИЕ (ОВППС) 2016/208 НА СЪВЕТА
   от 15 февруари 2016 година
   за изменение на Решение (ОВППС) 2015/260 за удължаване на мандата на специалния представител на Европейския съюз за правата на човека
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 25 юли 2012 г. Съветът прие Решение 2012/440/ОВППС (1) за назначаване на г-н Stavros LAMBRINIDIS за специален представител на Европейския съюз (СПЕС) за правата на човека.

               (2)

               На 17 февруари 2015 г. Съветът прие Решение (ОВППС) 2015/260 (2) за удължаване на мандата на СПЕС до 28 февруари 2017 г.

               (3)

               С Решение (ОВППС) 2015/260 се определя референтна финансова сума, предназначена да обхване периода от 1 март 2015 г. до 29 февруари 2016 г. Следва да се определи нова референтна финансова сума за периода от 1 март 2016 г. до 28 февруари 2017 г.

               (4)

               Поради това Решение (ОВППС) 2015/260 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   В член 5 от Решение (ОВППС) 2015/260 параграф 2 се заменя със следното:

      „2.   Референтната финансова сума, предназначена за покриване на разходите, свързани с мандата на СПЕС за периода от 1 март 2016 г. до 28 февруари 2017 г., е в размер на 825 000 EUR.“.

   Член 2
   Настоящото решение влиза в сила в деня на приемането му.

      Съставено в Брюксел на 15 февруари 2016 година.

            За Съвета

            Председател

         F. MOGHERINI

      (1)  Решение 2012/440/ОВППС на Съвета от 25 юли 2012 г. за назначаване на специален представител на Европейския съюз за правата на човека (ОВ L 200, 27.7.2012 г., стр. 21).

      (2)  Решение (ОВППС) 2015/260 на Съвета от 17 февруари 2015 г. за удължаване на мандата на специалния представител на Европейския съюз за правата на човека (ОВ L 43, 18.2.2015 г., стр. 29).


title: 2013/273/ЕС: Решение на Съвета от 6 юни 2013 година за назначаване на трима членове от Малта и трима заместник-членове от Малта в Комитета на регионите

text:
               11.6.2013

               BG

               Официален вестник на Европейския съюз

               L 159/13

         РЕШЕНИЕ НА СЪВЕТА
   от 6 юни 2013 година
   за назначаване на трима членове от Малта и трима заместник-членове от Малта в Комитета на регионите
   (2013/273/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на малтийското правителство,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членовете и заместник-членовете на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-жа Claudette ABELA BALDACCHINO, г-н Michael COHEN и г-н Malcolm MIFSUD се освободиха три места за членове на Комитета на регионите. След изтичането на мандата на г-жа Doris BORG и г-н Ian BORG се освободиха две места за заместник-членове на Комитета на регионите. С назначаването на г-н Paul FARRUGIA за член на Комитета на регионите се освобождава едно място за заместник-член,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за членове:

                           —

                           г-н Peter BONELLO, Mayor of San Ġiljan,

                           —

                           г-н Paul FARRUGIA, Mayor of Ħal Tarxien,

                           —

                           д-р Marc SANT, Councillor, Ħal Lija Local Council,

                     и

               б)

               за заместник-членове:

                           —

                           г-н Jesmond AQUILINA, Deputy Mayor of Ħal Qormi,

                           —

                           г-н Anthony MIFSUD, Councillor, Imtarfa Local Council,

                           —

                           г-н Raymond TABONE, Councillor, San Pawl il-Baħar Local Council.

         Член 2
   Настоящото решение влиза в сила в деня на приемането му.

      Съставено в Люксембург на 6 юни 2013 година.

            За Съвета

            Председател

         A. SHATTER

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: 2012/675/ЕС: Решение на Съвета от 29 октомври 2012 година за назначаване на трима членове и двама заместник-членове от Обединеното кралство в Комитета на регионите

text:
               1.11.2012

               BG

               Официален вестник на Европейския съюз

               L 305/25

         РЕШЕНИЕ НА СЪВЕТА
   от 29 октомври 2012 година
   за назначаване на трима членове и двама заместник-членове от Обединеното кралство в Комитета на регионите
   (2012/675/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Обединеното кралство,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Jonathan BELL, г-н Iain MALCOLM и г-жа Irene OLDFATHER се освободиха три места за членове на Комитета на регионите. След изтичането на мандата на г-н Ted BROCKLEBANK и на г-н Nicol STEPHEN се освободиха две места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за членове:

                           —

                           г-жа Patricia FERGUSON MSP, Member of the Scottish Parliament,

                           —

                           г-н Paul WATSON, Councillor,

                           —

                           г-н Trevor CUMMINGS, Councillor;

                     и

               б)

               за заместник-членове:

                           —

                           г-н Jim HUME MSP, Member of the Scottish Parliament,

                           —

                           г-н Jamie McGRIGOR MSP, Member of the Scottish Parliament.

         Член 2
   Настоящото решение влиза в сила в деня на приемането му.

      Съставено в Люксембург на 29 октомври 2012 година.

            За Съвета

            Председател

         E. FLOURENTZOU

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Решение (ОВППС) 2016/608 на Съвета от 18 април 2016 година относно временното приемане на някои палестинци от държави — членки на Европейския съюз

text:
               20.4.2016

               BG

               Официален вестник на Европейския съюз

               L 104/18

         РЕШЕНИЕ (ОВППС) 2016/608 НА СЪВЕТА
   от 18 април 2016 година
   относно временното приемане на някои палестинци от държави — членки на Европейския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 и член 31, параграф 1 от него,
   като има предвид, че:

               (1)

               На 5 март 2015 г. Съветът прие Решение (ОВППС) 2015/363 (1) относно временното приемане на някои палестинци от държави членки, което предвижда удължаване с още 24 месеца на срока на валидност на техните национални разрешителни за влизане и престой на територията на държавите членки, посочени в Обща позиция 2002/400/ОВППС (2).

               (2)

               Въз основа на оценка на прилагането на Обща позиция 2002/400/ОВППС Съветът намира за целесъобразно да удължи срока на валидност на тези разрешителни с още 24 месеца,

         ПРИЕ НАСТОЯЩОТО РЕШЕНИЕ:
   Член 1
   Държавите членки, посочени в член 2 от Обща позиция 2002/400/ОВППС, удължават срока на валидност на националните разрешителни за влизане и престой, издадени съгласно член 3 от посочената обща позиция, с още 24 месеца, считано от 31 януари 2016 г.
   Член 2
   Настоящото решение влиза в сила в деня на приемането му.

      Съставено в Люксембург на 18 април 2016 година.

            За Съвета

            Председател

         F. MOGHERINI

      (1)  Решение (ОВППС) 2015/363 на Съвета от 5 март 2015 г. относно временното приемане на някои палестинци от държави — членки на Европейския съюз (ОВ L 62, 6.3.2015 г., стр. 24).

      (2)  Обща позиция 2002/400/ОВППС на Съвета от 21 май 2002 г. относно временното приемане на някои палестинци от държави — членки на Европейския съюз (ОВ L 138, 28.5.2002 г., стр. 33).